الپوليجاميه Polygamy ( من اليونانى بوليس جاموس πολύς γάμος : جواز متعدد ) هى جواز الراجل او الست لأكتر من ست او راجل فى نفس الوقت. البوليجاميه مش معناها تعدد الزوجات لكن كمان تعدد الأزواج. فى حالة جواز الراجل من اكتر من ست فى نفس الوقت بيتسمى پوليجينيه Polygyny ، و فى حالة جواز الست لأكتر من راجل بيتسمى پولياندريه polyandry. لكن اكمن جواز الراجل من اكتر من ست فى العصر الحديث هو اللى بيحصل زى فى المجتمعات الاسلاميه بقى مصطلحين بوليجاميه و پوليجينيه بيستخدمو زى بعض بمعنى جواز راجل من كذا ست فى نفس الوقت. الپوليجاميه كانت موجوده فى العصور القديمه تقريباً فى كل المجتمعات البدائيه لكن ماكانتش سايده بطريقه كبيره. سبب النوعيه دى من الجواز جنسيه و اقتصاديه حيث ان الراجل بيبقى عنده كذا ست عشان يمارس معاهم الجنس و يرضى شهواته ، و فى نفس الوقت اكمن فى الجواز ده عادة الراجل بيصرف على ستاته فلازم تكون عنده قدرات ماليه ، و فى نفس الوقت بتضطر الستات عادة من الجواز من راجل متجوز بسبب الفقر و العوزه الماديه.